Elsinor

Elsinor (danese: Helsingør) es un urbe in le nordest del grande insula danese Selandia con 46.474 habitantes (2013) e assi le 12nde plus grande urbe in Danmark. Elsinor es situate vicin al parte le plus stricte del stricto Øresund inter Danmark e Svedia. Al altere latere se trova Helsingborg in Svedia. Il ha un vivide traffico de ferryboats (desde 1892), proque le passage de circa 5 km dura solmente circa 20 minutas.

Elsinor es mundialmente famose a causa del castello Kronborg, que es sur le lista del Patrimonio Mundial del UNESCO, e Hamlet per William Shakespeare - le pecia theatral que ha loco in Kronborg, situate al puncta de nordest. In le casamatas sub le castello es placiate un statua de Holger Danske (Holger le Danese), un figura fabulose e heroe national de Danmark, dicite a dormir con su scuto e spada usque Danmark es in periculo; alora ille se eveliara pro defender le pais.

Le nucleo de Elsinor es del tarde medievo. Le monasterio de carmelitas (ca. 1450-1500) es le plus ben conservate in le paises nordic, un edificio de quatro alas in stilo gothic. Il ha multe ancian edificios, e le domo municipal es de 1854-1855. Le cantier naval, Helsingør Skibsværft, functionava inter 1882 e 1983.

Le position geographic de Elsinor esseva ideal quando anque le costa svedese esseva parte del regno de Danmark. In le annos 1500 se introduceva assi le Doana de Øresund, un taxa que omnes debeva pagar pro passar le position importante al via inter le Mar del Nord e le Mar Baltic. Le Doana de Øresund esseva abolite in 1857.

Categoria:Danmark